รายงานคณะกรรมการตรวจสอบ

คณะกรรมการตรวจสอบ บริษัท ไทย โอ.พี.พี. จำกัด(มหาชน) ประกอบด้วยกรรมการอิสระจำนวน
3 ท่าน ได้แก่ ดร.อดุล อมตวิวัฒน์ ประธานคณะกรรมการตรวจสอบ นายสวัสดิ์ โพธิกำจร
และนายชัยสิทธิ์ เจริญสัตย์เป็นกรรมการตรวจสอบ
คณะกรรมการตรวจสอบได้ปฏิบัติหน้าที่อย่างเป็นอิสระ ไม่มีข้อจำกัดในการได้รับข้อมูล
ภายใต้ขอบเขตตามกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทซึ่งสอดคล้องตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
รวมทั้งได้รับความร่วมมืออย่างดีจากผู้บริหาร และพนักงานที่เกี่ยวข้อง
ซึ่งการปฏิบัติดังกล่าวครอบคลุมในเรื่องการกำกับดูแลกิจการที่ดี การควบคุมภายใน
การบริหารความเสี่ยง ความโปร่งใสในการบริหารของฝ่ายจัดการ
รวมทั้งการปกป้องผลประโยชน์ของผู้มีส่วนได้เสีย

ในรอบปี 2552 คณะกรรมการตรวจสอบได้มีการประชุมร่วมกับฝ่ายตรวจสอบภายใน
ผู้ตรวจสอบบัญชีรับอนุญาต และฝ่ายบริหาร เพื่อพิจารณาเรื่องต่างๆ
ซึ่งจะจัดขึ้นก่อนการประชุมคณะกรรมการบริษัทในทุกไตรมาส
เพื่อรายงานและหารือร่วมกันกับคณะกรรมการบริษัท สรุปดังนี้

1.  สอบทานงบการเงินประจำไตรมาส และงบการเงินประจำปี 2552 ร่วมกับทีมผู้สอบบัญชี
    ฝ่ายบริหาร งานตรวจสอบภายใน
    และรับฟังคำชี้แจงของฝ่ายบริหารเพื่อให้มั่นใจว่ารายงานทางการเงิน
    รายการบัญชีกับบริษัทที่เกี่ยวข้องกันได้จัดทำขึ้นอย่างถูกต้องตามควร การเปิดเผยข้อมูลเพียงพอ
    เป็นไปตามหลักการบัญชีที่รับรองโดยทั่วไป

2.  สอบทานรายงานผลการตรวจสอบภายใน
    โดยอนุมัติแผนการตรวจสอบที่เน้นระบบการป้องกันความเสี่ยง ระบบการควบคุมภายใน
    ทั้งด้านการปฏิบัติงาน (Operation) การรายงานทางการเงิน (Financial)
    และการปฏิบัติตามกฎระเบียบข้อบังคับ (Compliance) ที่เพียงพอเหมาะสม
    เพื่อก่อให้เกิดการกำกับดูแลกิจการที่ดีอันเป็นประโยชน์กับบริษัทฯและผู้ถือหุ้น
    นอกจากนี้ฝ่ายตรวจสอบภายในได้ดำเนินการติดตามผลการตรวจสอบ
    โดยได้ประชุมหารือกับเจ้าหน้าที่และผู้บริหารของหน่วยงานที่รับตรวจถึงความเป็นไปได้ของแนวทางการแก้ไขปรับปรุง
    เพื่อประโยชน์สูงสุดของงานตรวจสอบภายใน
    และเพื่อให้เกิดความมั่นใจในระบบการควบคุมภายในที่ต้องพัฒนาตามการเปลี่ยนแปลงของสถาวการณ์และเทคโนโลยี

3.  การกำกับดูแลที่ดี
    คณะกรรมการบริษัทให้ความสำคัญในการบริหารงานตามหลักการของการกำกับดูแลกิจการที่ดี
    ด้วยความโปร่งใส และมีจริยธรรม
    ตลอดจนการดูแลให้บริษัทได้ปฏิบัติตามกฎหมายที่เกี่ยวข้องกับการดำเนินธุรกิจของบริษัท
    และข้อกำหนดของหน่วยงานที่กำกับดูแล เพื่อความเชื่อมั่นของผู้ถือหุ้นและผู้มีส่วนได้เสีย

4.  คณะกรรมการตรวจสอบได้พิจารณาคัดเลือกผู้สอบบัญชี
    โดยการประเมินจะมุ่งเน้นความเป็นอิสระ คุณภาพผลงาน และชื่อเสียง
    ซึ่งคณะกรรมการตรวจสอบได้เสนอต่อดณะกรรมการบริษัทฯเพื่อขออนุมัติที่ประชุมผู้ถือหุ้นแต่งตั้งนางณัฐสรัคร์
    สโรชนันท์จีน ผู้สอบบัญชีรับอนุญาต ทะเบียนเลขที่ 4563 หรือ ศาสตราจารย์เกษรี ณรงค์เดช
    ผู้สอบบัญชีรับอนุญาต ทะเบียนเลขที่ 76 หรือ หรือนาย สุมิตร ขอไพบูลย์ ทะเบียนเลขที่ 4885
    แห่งสำนักงาน เอ. เอ็ม. ที. แอสโซซิเอท เป็นผู้สอบบัญชีของบริษัทฯประจำปี 2553
    และกำหนดค่าสอบบัญชีเป็นจำนวนเงิน 480,000 บาท (ปี 2552: 445,000 บาท)
    เพื่อเสนอขออนุมัติจากที่ประชุมผู้ถือหุ้น

5.  การทำรายการที่เกี่ยวโยงกัน
    คณะกรรมการตรวจสอบได้พิจารณาแล้วและไม่มีประเด็นสอบทานเพิ่มเติมจากรายงานของผู้สอบบัญชีรับอนุญาติเกี่ยวกับรายการที่เกี่ยวโยงกันที่อาจทำให้เกิดความขัดแย้งทางผลประโยชน์กับบริษัท
    รายชื่อและรายการที่เกิดขึ้นกับบุคคลและกิจการที่เกี่ยวข้อง
    ปรากฏตามที่ได้แสดงไว้ในหมายเหตุประกอบงบการเงินซึ่งอยู่ในรายงานประจำปีฉบับนี้
    สำหรับนโยบายการกำหนดราคา
    ผู้สอบบัญชีรับอนุญาตได้แสดงความเห็นเกี่ยวกับประเด็นดังกล่าวไว้ว่า
    ไม่แตกต่างจากรายการที่กระทำกับกิจการที่ไม่เกี่ยวข้อง เป็นราคาตามสัญญา
    ซึ่งคณะกรรมการตรวจสอบและคณะกรรมการบริษัท ได้พิจารณาแล้วเห็นว่า
    รายการดังกล่าวมีความยุติธรรม และเป็นไปเพื่อผลประโยชน์ของบริษัท

6.  จำนวนการประชุมคณะกรรมการตรวจสอบและการเข้าร่วมประชุมของกรรมการตรวจสอบแต่ละท่าน

  - ดร.อดุล อมตวิวัฒน์ จำนวนการเข้าร่วมประชุม 3/3

  - นายชัยสิทธิ์ เจริญสัตย์ จำนวนการเข้าร่วมประชุม 3/3

  - นายสวัสดิ์ โพธิกำจร จำนวนการเข้าร่วมประชุม 1/3

นอกจากนี้คณะกรรมการตรวจสอบได้ให้ความสำคัญของการบริหารความเสี่ยงในทุกโอกาสที่มีการประชุมหารือกับบริษัทฯ
มีความเห็นว่า บริษัทฯ มีกลไกในการจัดการตามควรแล้ว และมีระบบการควบคุมภายในที่ดีเพียงพอ
เหมาะสมกับสภาวการณ์ ทั้งนี้คณะกรรมการบริษัทฯ มีนโยบายการกำกับดูแลกิจการที่ดี
และสนับสนุนให้ฝ่ายบริหารพัฒนาคุณภาพของระบบการควบคุมภายใน
และการบริหารความเสี่ยงอย่างต่อเนื่อง

.............................................................

(ดร.อดุล อมตวิวัฒน์)

ประธานคณะกรรมการตรวจสอบ

24 กุมภาพันธ์ 2553